ปัจจัยความเสี่ยง

การดำเนินธุรกิจของบริษัทฯ มีปัจจัยความเสี่ยงที่อาจจะมีผลกระทบโดยตรงต่อบริษัทฯ
ดังรายละเอียดต่อไปนี้

1.  ความเสี่ยงจากภาวะเศรษฐกิจ

ภายใต้ความไม่แน่นอนของสถานการณ์เศรษฐกิจโลกในปัจจุบันส่งผลให้การคาดการณ์ความต้องการสินค้าของตลาดเป็นไปได้ยาก
ซึ่งอาจจะมีความเสี่ยงต่อปริมาณการขายและอาจเกิดการเปลี่ยนแปลงกลยุทธในการสั่งซื้อของลูกค้าได้
อย่างไรก็ตาม บริษัทยังคงติดตามประเมินสถานการณ์ของภาวะตลาดอย่างต่อเนื่อง
ทั้งในส่วนของลูกค้า, ผู้ขาย, และตัวแทนขายในแต่ละภูมิภาค นอกจากนี้
การบุกเจาะตลาดใหม่ๆที่เกี่ยวกับกลุ่มสินค้าลักษณะพิเศษเฉพาะเจาะจง
จะช่วยบรรเทาผลกระทบจากเศรษฐกิจโลกที่ถดถอยลง ตัวอย่างเช่น อุปกรณ์การแพทย์ เป็นต้น

2.  ความเสี่ยงด้านลูกค้า

บริษัทมีฐานลูกค้าส่วนใหญ่อยู่ในภูมิภาคอเมริกา และยุโรป คิดเป็นสัดส่วนร้อยละ 69, ,65 และ 43
ในภูมิภาคอเมริกา และคิดเป็นสัดส่วนร้อยละ 25, 26 และ41 ในภูมิภาคยุโรปในปี 2549 ,2550
และ 2551 ตามลำดับ
แต่เนื่องจากปัจจุบันการควบรวมและซื้เอกิจการได้เกิดขึ้นบ่อยครั้งในตลาดต่างประเทศ
ซึ่งปัจจัยดังกล่าวอาจส่งผลให้มีการเปลี่ยนแปลงนโยบายในการจัดซื้อจัดหา
ตลอดจนมีการควบคุมสินค้าคงเหลืออย่างเคร่งครัด
สถานการณ์ดังกล่าวอาจมีผลกระทบต่อผลการดำเนินงานของบริษัทได้
นอกจากนี้ภาวะเศรษฐกิจที่ถดถอยทั่วโลกเป็นปัจจัยสำคัญที่อาจทำให้ความต้องการของตลาดของลูกค้าลดลง
แต่อย่างไรก็ตามบริษัทได้ดำเนินการสร้างความสัมพันธ์ที่ดีกับลูกค้าเดิม
รักษามาตรฐานคุณภาพและมีการพัฒนากระบวนการผลิตอย่างต่อเนื่องเพื่อให้ลูกค้าเกิดความมั่นใจในการใช้บริการ
ซึ่งเป็นการป้องกันการเปลี่ยนแปลงที่อาจเกิดขึ้นในแง่นโยบายการสั่งซื้อของลูกค้า
นอกจากนี้บริษัทยังได้มีการขยายฐานลูกค้ารายใหม่ไปยังกลุ่มตลาดเป้าหมายไม่พึงแต่เฉพาะกลุ่มลูกค้าเดิมเพียงอย่างเดียว
และยังได้มีการจัดตั้งบริษัทย่อยในปี 2551 เพิ่มขึ้นอีก1
แห่งในประเทศสิงคโปร์เพื่อเพิ่มศักยภาพในการขยายตลาดเพิ่มในภาคพื้นเอเชีย
นอกเหนือไปจากการมีสำนักงานขายที่ประเทศเดนมาร์กเมื่อปี 2549
ทั้งนี้เพื่อเป็นไปตามกลยุทธในการกระจายความเสี่ยงทั้งด้านการตลาดและผลิตภัณฑ์

3.  ความเสี่ยงด้านการจัดเก็บหนี้จากลูกค้า

เนื่องจากลูกค้าส่วนใหญ่ของบริษัทฯเป็นลูกค้าในต่างประเทศ การติดตามข่าวสารสถานการณ์การ
เปลี่ยนแปลงของลูกค้าแต่ละรายโดยเฉพาะสถานการณ์ด้านการเงินเป็นสิ่งสำคัญ
ซึ่งอาจมีความเสี่ยงด้านการจัดเก็บหนี้กับลูกค้าที่มีลักษณะเป็นการขายเชื่อ
ดังนั้นบริษัทฯจึงได้มีการติดตามและบริหารลูกหนี้อย่างจริงจังนอกเหนือจากกระบวนการพิจารณาการกำหนดระยะเวลาการให้สินเชื่อของลูกค้าแต่ละรายอย่างเข้มงวด
ตลอดจนการติดต่อสื่อสารอย่างใกล้ชิดกับลูกค้าอย่างสม่ำเสมอ
และเนื่องจากภาวะเศรษฐกิจถดถอยลงในขณะนี้
ลูกค้ารายใหม่ที่พิจารณาแล้วว่าอาจจะเกิดความเสี่ยงในการเรียกเก็บหนี้บริษัทจะทำการตกลงขอให้มีการชำระค่าสินค้าล่วงหน้าในช่วงเริ่มต้นของการสั่งซื้อสินค้า

4.  ความเสี่ยงด้านการจัดหาวัตถุดิบและการควบคุมต้นทุนวัตถุดิบ

ธุรกิจของบริษัทมีต้นทุนหลักคือวัตถุดิบ ซึ่งต้องเป็นวัตถุดิบที่มีคุณภาพอย่างดีตรงตามที่ลูกค้ากำหนด
บริษัทฯจึงมีความเสี่ยงในการจัดหาวัตถุดิบมาให้ทันกับการผลิตและส่งมอบให้แก่ลูกค้าตามระยะเวลาที่กำหนด
นอกจากนั้นบริษัทยังคงมีความเสี่ยงด้านการต่อรองราคาและรวมถึงปริมาณการสั่งซื้อในแต่ละครั้งที่อาจมีผลต่อราคาวัตถุดิบด้วย
ทั้งนี้เนื่องจากผู้ขายชิ้นส่วอิเล็กทรอนิกส์ส่วนใหญ่อยู่ต่างประเทศ บริษัทฯ
จึงได้ดำเนินการเพิ่มสำนักจัดหาวัตถุดิบขึ้นที่ประเทศสิงคโปร์อีก 1
แห่งนอกเหนือจากการจัดตั้งที่ประเทศเดนมาร์ค
เพื่อเพิ่มขีดความสามารถในการจัดซื้อจัดหาวัตถุดิบและดำเนินการทั้งในด้านควบคุมต้นทุน,
คุณภาพและการส่งมอบได้อย่างใกล้ชิดกับผู้ขาย
นอกจากนี้ยังได้ดำเนินการทำข้อตกลงกับผู้ขายวัตถุดิบสำคัญๆในการทำระบบ VMI (Vendor
Management Inventory) เพื่อการจัดหาวัตถุดิบอีกทางหนึ่ง
ซึ่งสามารถเพิ่มประสิทธิภาพในการตอบสนองความต้องการของลูกค้าได้ทันเวลาและเป็นการเพิ่มประสิทธิภาพในการบริหารสินค้าคงคลังด้วย

5.  ความเสี่ยงจากอัตราแลกเปลี่ยน

เนื่องด้วยบริษัทใช้สกุลเงินดอลลาร์สหรัฐเป็นหลักทั้งในด้านยอดขายและยอดซื้อจึงอาจทำให้บริษัทมีความเสี่ยงจากการเปลี่ยนแปลงของอัตราแลกเปลี่ยนของสกุลเงินดังกล่าว
สำหรับรายได้ส่งออกสุทธิหลังหักต้นทุนจากการนำเข้า นอกจากนี้บริษัทฯ
ได้มีการพิจารณาการจัดทำสัญญาซื้อขายเงินตราต่างประเทศล่วงหน้า (Forward Exchange
Contract) เพิ่มเติมในกรณีที่ภาวะเงินบาทมีความผันผวนและบริษัทเห็นว่าเหมาะสม
ทั้งนี้เพื่อลดความเสี่ยงลงในอีกระดับหนึ่ง โดยผลการดำเนินงานในปี2551
บริษัทมีกำไรจากอัตราแลกเปลี่ยนจำนวนเงิน 3.6 ล้านบาท